title: 2013/612/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Ewropea GNSS għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea GNSS għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/329

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Ewropea GNSS għas-sena finanzjarja 2011
   (2013/612/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea GNSS għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea GNSS għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 912/2010 tal-Parlament Ewropew u tal-Kunsill (4) tat-22 ta’ Settembu 2010 li jistabbilixxi l-Aġenzija Ewropea GNSS, u b’mod partikolari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Procedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0065/2013),

               1.

               Jagħti l-kwittanza lid-Direttur Eżekuttiv tal-Aġenzija Ewropea GNSS għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea GNSS, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 208.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 276, 20.10.2010, p. 11.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea GNSS għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea GNSS għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Ewropea GNSS għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 912/2010 tal-Parlament Ewropew u tal-Kunsill (4) tat-22 ta’ Settembu 2010 li jistabbilixxi l-Aġenzija Ewropea GNSS, u b’mod partikolari l-Artikolu 14 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0065/2013),

                  A.

                  billi l-Aġenzija Ewropea GNSS (“l-Aġenzija”) saret finanzjarjament awtonoma fl-2006,

                  B.

                  billi l-Qorti tal-Awdituri stqarret li ma minitx kapaċi tifforma opinjoni dwar il-kontijiet tal-Aġenzija għas-sena finanzjarja 2007,

                  C.

                  billi l-Qorti tal-Awdituri sfumat id-dikjarazzjoni ta’ assigurazzjoni tagħha dwar l-affidabilità tal-kontijiet annwali tal-Aġenzija għas-sena finanzjarja 2008 u dwar il-legalità u r-regolarità tat-tranżazzjonijiet sottostanti,

                  D.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Aġenzija għas-sena finanzjarja 2009 huma affidabbli u li t-tranżazzjonijiet sottostanti huma legali u regolari,

                  E.

                  billi l-Qorti tal-Awdituri, fir-rapport tagħha dwar il-kontijiet annwali tal-Aġenzija għas-sena finanzjarja 2010, ikkwalifikat l-opinjoni tagħha fir-rigward tal-affidabilità tal-kontijiet annwali tagħha għall-2010,

                  F.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Aġenzija għas-sena finanzjarja 2011 huma affidabbli u li t-tranżazzjonijiet sottostanti huma legali u regolari,

         Il-gestjoni bagitarja u finanzjarja

                  1.

                  Jinnota li l-baġit tal-Aġenzija għas-sena finanzjarja 2011 kien ta’ EUR 38,7 miljun, li kienu ffinanzjati mill-Unjoni (sussidju operazzjonali ta’ EUR 8,2 miljun u fondi operazzjonali ta’ EUR 30,5 miljun), u jirrappreżenta żieda importanti meta mqabbel mal-2010 (EUR 15,9 miljun);

                  2.

                  Jinnota bi tħassib li, skont is-sejbiet tal-Qorti tal-Awdituri, il-verifiki ex post li saru għall-Aġenzija minn ditta esterna tal-verifika fir-rigward tal-pagamenti ta’ għotja li saru fis-snin preċedenti skont is-Sitt Programm Kwadru dwar ir-Riċerka u l-Iżvilupp (FP6) ħafna drabi xeħtu dubju fuq id-dikjarazzjonijiet ta’ spejjeż magħmulin mill-benefiċjarji, u li fi tmiem l-2011, l-ammonti kkontestati ġew stmati li jammontaw għal EUR 1,7 miljun jew 5 % tal-għotjiet verifikati;

                  3.

                  Jirrikonoxxi mill-Aġenzija li l-ftehimiet ta’ għotja ġestiti mill-Aġenzija għall-FP6 kienu ntirtu mill-predeċessur tal-Aġenzija, l-Impriża Konġunta Galileo (GJU), u li l-GJU u l-Aġenzija Spazjali Ewropea kienu stabbilixxew ir-regoli tagħhom għall-FP6, li kienu daqsxejn differenti mir-regoli tal-Kummissjoni Ewropea;

                  4.

                  Jinnota li l-kontrolli tal-verifiki ex post tal-FP6 ġew finalizzati fl-2012 u li s-sejbiet finali tal-awdituri juru li l-ispejjeż għall-kampjun verifikat ġew iddikjarati żżejjed b’EUR 455 836,66, jew 1,4 % tal-għotjiet verifikati; jinnota mill-Aġenzija li qed tippjana li tirkupra l-biċċa l-kbira tal-ammonti li nstabu mhux korretti mill-awdituri esterni, sakemm isir qbil mal-Kummissjoni Ewropea, u jħeġġeġ lill-Aġenzija tinforma lill-awtorità tal-kwittanza jekk jirnexxilhiex tirkupra l-ammonti kkontestati;

                  5.

                  Jiddispaċih li skont ir-rapport tal-Qorti tal-Awdituri, fl-2011 l-Aġenzija għamlet pagamenti ta’ għotja skont is-Seba’ Programm Kwadru dwar ir-Riċerka u l-Iżvilupp (FP7) li ammontaw għal EUR 5,8 miljun, u li sabiex tiġi vverifikata n-nefqa kklejmjata mill-benefiċjarji (entitajiet privati u pubbliċi li jagħmlu r-riċerka), l-Aġenzija, għalkemm wettqet kontrolli ta’ raġonevolezza, normalment ma talbitx dokumentazzjoni ta’ sostenn li tista’ tindirizza r-riskju tal-infiq ineliġibbli;

                  6.

                  Jinnota mill-Aġenzija li l-analiżi tal-ispejjeż tagħha hija bbażata fuq: il-proposta tal-proġett, ir-riżultati ta’ matul il-proġett (rapporti kull tliet xhur), ir-riżultati finali u l-ispejjeż imġarrba, u li l-proposti jinkludu pjan ta’ ħidma dettaljat b’attivitajiet differenti meħtieġa biex jinkisbu l-objettivi tal-proġett; jinnota li, abbażi tar-riżorsi meħtieġa għall-implimentazzjoni tal-pjan ta’ ħidma, il-benefiċjarji jistabbilixxu baġit għall-proġett u li l-proposti jiġu evalwati u l-għotjiet jingħataw minn esperti fil-bini tal-Kummissjoni; jirrikonoxxi l-intenzjoni tal-Aġenzija li timplimenta kontrolli li jippermettu verifika effikaċi tal-kostijiet tal-proġetti fil-futur; jistieden lill-Aġenzija tinforma lill-awtorità tal-kwittanza bil-passi meħuda f’dan is-sens;

                  7.

                  Jiġbed l-attenzjoni tal-Aġenzija għas-sejba tal-Qorti tal-Awdituri li fl-2011, pagamenti li jammontaw għal EUR 4,8 miljun (22 % tal-ammonti mħallsa matul is-sena) saru wara d-dati ta’ skadenza stipulati fir-Regolament Finanzjarju;

                  8.

                  Jinnota li skont l-Aġenzija, fl-2011 l-Aġenzija wettqet 1 195 talba ta’ pagament, li 140 (11,72 %) minnhom twettqu wara xi dewmien, li r-riżultat tas-sejbiet tal-verifika kien influwenzat ferm b’xi tranżazzjonijiet partikolari ħafna f’ammonti kbar, eż. trasferimenti ta’ fondi mhux użati lill-Unjoni u pagamenti ta’ ftehimiet ta’ għotja kumplessi ħafna, u li barra minn hekk, minħabba ċ-ċokon tal-Aġenzija, il-pagamenti matul il-perjodi ta’ vaganza setgħu jittardjaw faċilment minħabba n-nuqqas ta’ persunal ta’ rinforz f’xi pożizzjonijiet operattivi u amministrattivi ewlenin; jirrikonoxxi li minn April 2012 l-Aġenzija implimentat ċirkwiti finanzjarji mtejbin, bil-għan li jgħinu sabiex id-dewmien fil-pagamenti jitnaqqas u jkun minimu, u jistieden lill-Aġenzija tinforma lill-awtorità tal-kwittanza jekk dan kienx wassal għar-riżultati mistennija;

                  9.

                  Jilqa’ l-kumment tal-Qorti tal-Awdituri li r-raġuni għall-opinjoni kkwalifikata tagħha dwar l-affidabilità tal-kontijiet tal-2010 tal-Aġenzija, it-trattament kontabilistiku mhux korrett ta’ attivi fissi tanġibbli relatati mal-programm tas-satellita Galileo, kienet ġiet riżolta; jinnota li l-Qorti tal-Awdituri kienet irċeviet konferma li dawn l-attivi issa qegħdin taħt il-kontroll tal-Kummissjoni u ma għandhomx jiġu kapitalizzati fil-kontijiet tal-Aġenzija; jinnota li l-Qorti tal-Awdituri għalhekk tikkunsidra li ma għadx hemm il-ħtieġa ta’ kwalifika abbażi ta’ raġunijiet bħal dawn;

         Ir-reklutaġġ

                  10.

                  Jinnota s-sejbiet tal-Qorti tal-Awdituri li t-trasparenza tal-proċeduri ta’ reklutaġġ ġiet ipperikolata peress li l-proċeduri tal-għażla tal-persunal ivverifikati wrew li ma ġewx stabbiliti l-punteġġi ta’ livell limitu għal ammissjoni għat-testijiet bil-miktub u għall-intervisti jew għall-inklużjoni fil-lista ta’ kandidati xierqa; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; għalhekk, iħeġġeġ lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  11.

                  jirrikonoxxi mill-Aġenzija li din irrevediet il-proċedura ta’ selezzjoni u li mill-2012, il-panel ta’ preselezzjoni jiddetermina l-punteġġi ta’ livell limitu fl-istadju ta’ tfassil ta’ notifika ta’ post battal, u li l-livelli limitu huma ppubblikati fin-notifika ta’ post battal; jinnota li l-mistoqsijiet u t-testijiet bil-miktub jitħejjew mill-esperti tal-panel ta’ selezzjoni flimkien man-notifika ta’ post battal, qabel ma l-membri tal-panel ta’ selezzjoni jirċievu aċċess għall-applikazzjonijiet tal-kandidati;

                  12.

                  Jirreferi, fir-rigward tal-kummenti l-oħra li jakkumpanjaw din id-deċiżjoni ta’ kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 208.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 276, 20.10.2010, p. 11.

         (5)  ĠU L 357, 31.12.2002, p. 72.

         (6)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).


title: 2013/550/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IX — Il-Kontrollur Ewropew għall-Protezzjoni tad-Data#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IX — Il-Kontrollur Ewropew għall-Protezzjoni tad-Data

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/136

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IX — Il-Kontrollur Ewropew għall-Protezzjoni tad-Data
   (2013/550/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0232/2012) (2),

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra tal-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165 u 166 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0095/2013),

               1.

               Jagħti l-kwittanza lill-Kontrollur Ewropew għall-Protezzjoni tad-Data għall-implimentazzjoni tal-baġit tiegħu għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 68, 15.3.2011.

      (2)  ĠU C 348, 14.11.2012, p. 1.

      (3)  ĠU C 344, 12.11.2012, p. 1.

      (4)  ĠU C 348, 14.11.2012, p. 130.

      (5)  ĠU L 248, 16.9.2002, p. 1.

      (6)  ĠU L 298, 26.10.2012, p. 1.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima IX — Il-Kontrollur Ewropew għall-Protezzjoni tad-Data
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0232/2012) (2),

                  —

                  wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165 u 166 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0095/2013),

                  1.

                  Jilqa’ l-konklużjoni tal-Qorti tal-Awdituri li l-pagamenti globali għas-sena li ntemmet fil-31 ta’ Diċembru 2011 għal infiq amministrattiv u nfiq ieħor tal-Kontrollur Ewropew għall-Protezzjoni tad-Data (“il-Kontrollur”) kienu ħielsa minn żbalji materjali u li s-sistemi superviżorji u ta’ kontroll għal infiq amministrattiv u nfiq ieħor li ġew eżaminati kienu effikaċi;

                  2.

                  Jinnota b’sodisfazzjon li, fir-rapport annwali tagħha dwar l-2011, il-Qorti tal-Awdituri osservat li ma ġiet identifikata l-ebda dgħufija sinifikanti fir-rigward tat-temi awditjati relatati mar-riżorsi umani u l-proċeduri ta’ akkwist għall-Kontrollur;

                  3.

                  Jappoġġa r-rakkomandazzjonijiet tal-Qorti tal-Awdituri u jagħti parir lill-Kontrollur li jitlob lill-impjegati kollha jippreżentaw dokumenti li jikkonfermaw l-istatus ċivili tagħhom fuq bażi regolari, idealment kull sena, u li jimplimenta sistema għall-monitoraġġ f’waqtu ta’ dawn id-dokumenti;

                  4.

                  Jilqa’ l-progress innutat mill-Qorti tal-Awdituri rigward it-titjib tal-ġestjoni tal-allowances u l-kostatazzjoni li l-miżuri li ttieħdu kienu effikaċi; jilqa’ l-fatt li l-Kontrollur bi ħsiebu jkompli jtejjeb is-sistema tiegħu għal monitoraġġ u kontroll f’waqthom;

                  5.

                  Jirrikonoxxi li l-eżerċizzju ta’ awditjar tal-Qorti tal-Awdituri wera li l-miżuri li ttieħdu mill-Kontrollur fl-2010 biex tittejjeb il-ġestjoni tal-allowances kienu effikaċi; jitlob lill-Kontrollur ikompli bil-monitoraġġ u t-titjib tal-livelli ta’ rendiment tiegħu;

                  6.

                  Jinnota li, fl-2011, il-Kontrollur kellu total ta’ EUR 7 564 137 f’approprjazzjonijiet ta’ impenn (EUR 7 104 351 fl-2010), u li r-rata ta’ implimentazzjoni ta’ dawn l-approprjazzjonijiet kienet ta’ 89,31 % (82,73 % fl-2010); iqis li dan hu żvilupp pożittiv, iżda jitlob li jsiru sforzi ulterjuri biex tittejjeb ir-rata ta’ implimentazzjoni u li jsir monitoraġġ tat-tibdil li jsir; jistenna li r-rata taqbeż id-90 % s-sena d-dieħla;

                  7.

                  Jisħaq fuq il-fatt li l-baġit tal-Kontrollur hu wieħed purament amministrattiv; jinnota li r-rata ta’ implimentazzjoni tan-nefqa li tirrigwarda l-persuni li jaħdmu mal-istituzzjoni hi ta’ 75,63 % (Titolu 1) u li n-nefqa li tirrigwarda l-bini, l-għamara, t-tagħmir u n-nefqa operattiva varja hi ta’ 73,38 % (Titolu 2); jinnota li, wara li tħallsu kompletament l-ispejjeż fiż-żewġ titoli, ir-rata ta’ implimentazzjoni fl-2011 ġiet stabbilita għal 85,03 %;

                  8.

                  Jistieden lill-Kontrollur ifassal il-baġit annwali b’mod li jikkorrispondi aħjar mal-bżonnijiet tal-Kontrollur; jistieden lill-Kontrollur itejjeb l-implimentazzjoni tal-baġit annwali tiegħu;

                  9.

                  Itenni t-talba biex jinżamm informat dwar ir-riżultati tal-organigramma tal-2010 u li jingħata informazzjoni dwar l-azzjoni meħuda inkluża fir-rapport annwali tal-attività li jmiss b’segwitu għar-rakkomandazzjonijiet tal-Parlament;

                  10.

                  Jilqa’ r-rapport ta’ ispezzjoni tal-Kontrollur dwar 13-il istituzzjoni u korp tal-Unjoni bbażati fi Brussell li jivverifika li l-pubbliku hu informat dwar is-sorveljanza bil-video b’mod effikaċi u komprensiv mill-istituzzjonijiet u l-korpi tal-Unjoni jissuġġerixxi li dik l-informazzjoni u l-aħjar prattiċi jiġu skambjati mal-awtoritajiet għall-protezzjoni tad-data nazzjonali;

                  11.

                  Jistieden lill-Kontrollur jinkludi r-rata tas-servizzi ta’ interpretazzjoni mitluba iżda mhux użati matul dik is-sena fir-rapport annwali tal-attività li jmiss;

                  12.

                  Jittama li s-sistema biex jiġu definiti indikaturi ta’ prestazzjoni fundamentali u l-pjan għas-sistema biex jiġu stabbiliti parametri ta’ referenza, stabbiliti fl-2012, huma diġà kompletament operattivi; jistenna li r-rapport annwali tal-attività tas-sena d-dieħla jivvaluta fid-dettall it-titjib miksub minn dik is-sistema;

                  13.

                  Jitlob informazzjoni dwar is-segwitu għar-rakkomandazzjonijiet li huma elaborati fir-riżoluzzjonijiet ta’ kwittanza tal-Parlament;

                  14.

                  Jistieden lill-Kontrollur jinkludi tabella eżawrjenti tar-riżorsi umani kollha għad-dispożizzjoni tal-Kontrollur, imqassma skont il-kategorija, il-grad, il-ġeneru, il-parteċipazzjoni f’taħriġ professjonali u n-nazzjonalità fir-rapport annwali tal-attività li jmiss; jilqa’ l-informazzjoni pprovduta fir-rapport annwali dwar it-taħriġ;

                  15.

                  Jistieden b’mod ġenerali lill-Qorti tal-Awdituri tiffoka aktar fuq l-awditjar tal-ġestjoni finanzjarja tajba tal-Kontrollur, speċifikament l-ekonomija, l-effiċjenza u l-effikaċja li bihom il-Kontrollur ikun uża l-approprjazzjonijiet tiegħu fit-twettiq tar-responsabbiltajiet tiegħu.

         (1)  ĠU L 68, 15.3.2011.

         (2)  ĠU C 348, 14.11.2012, p. 1.

         (3)  ĠU C 344, 12.11.2012, p. 1.

         (4)  ĠU C 348, 14.11.2012, p. 130.

         (5)  ĠU L 248, 16.9.2002, p. 1.

         (6)  ĠU L 298, 26.10.2012, p. 1.


title: Deċiżjoni tal-Kunsill 2008/298/PESK tas- 7 ta’ April 2008 li temenda d-Deċiżjoni 2001/80/PESK dwar l-istabbiliment tal-Persunal Militari ta’ l-Unjoni Ewropea

text:
                  12.4.2008

                  MT

                  Il-Ġurnal Uffiċjali ta’ l-Unjoni Ewropea

                  L 102/25

            DEĊIŻJONI TAL-KUNSILL 2008/298/PESK
      tas-7 ta’ April 2008
      li temenda d-Deċiżjoni 2001/80/PESK dwar l-istabbiliment tal-Persunal Militari ta’ l-Unjoni Ewropea
      IL-KUNSILL TA’ L-UNJONI EWROPEA,
      Wara li kkunsidra t-Trattat dwar l-Unjoni Ewropea, b’mod partikolari l-Artikolu 28(1) tiegħu,
      Wara li kkunsidra t-Trattat li jistabbilixxi l-Komunità Ewropea, b’mod partikolari l-Artikolu 207(2) tiegħu,
      Billi:

                  (1)

                  “Fit-22 ta’ Jannar 2001, il-Kunsill adotta d-Deċiżjoni 2001/80/PESK (1) (‘UMS’), it-termini ta’ referenza ta’ liema kienu stabbiliti fl-Anness tagħha.”

                  (2)

                  Fid-19 ta’ Novembru 2007 l-Kunsill approva sett ta’ erba’ miżuri biex titjieb il-kapaċità ta’ l-EUMS biex iwettaq ippjanar militari bikri fil-livell strateġiku għal operazzjonijiet immexxija mill-UE.

                  (3)

                  It-termini ta’ referenza ta’ l-EUMS għandhom jiġu emendati biex jiġu implimentati dawn il-miżuri, sakemm issir reviżjoni komprensiva tat-termini ta’ referenza wara evalwazzjoni ta’ l-implimentazzjoni ta’ dawn il-miżuri.

                  (4)

                  Barra minn hekk, it-termini ta’ referenza ta’ l-EUMS għandhom jirriflettu l-bidliet li ġew introdotti fl-istrutturi u l-proċeduri tal-Kunsill ta’ maniġġar ta’ kriżijiet minn meta t-termini ta’ referenza ġew emendati l-aħħar.

                  (5)

                  Id-Deċiżjoni tal-Kunsill 2001/80/KE għandha tiġi emendata wkoll biex tieħu kont ta’ l-adozzjoni tad-Deċiżjoni tal-Kunsill 2007/829/KE tal-5 ta’ Diċembru 2007 dwar ir-regoli applikabbli għall-esperti nazzjonali u għall-persunal militari ssekondati mas-Segretarjat Ġenerali tal-Kunsill (2),

            IDDEĊIEDA KIF ĠEJ:
      Artikolu 1
      Id-Deċiżjoni 2001/80/PESK hija b'dan emendata kif ġej:

                  (1)

                  L-Artikolu 4 għandu jiġi sostitwit b'dan li ġej:
                  “Artikolu 4
                  Il-membri tal-Persunal Militari ta’ l-Unjoni Ewropea għandhom ikunu soġġetti għal regoli stabbiliti fid-Deċiżjoni tal-Kunsill 2007/829/KE tal-5 ta’ Diċembru 2007 dwar ir-regoli applikabbli għall-esperti nazzjonali u għall-persunal militari ssekondati mas-Segretarjat Ġenerali tal-Kunsill (*).

                     (*)  ĠU L 327, 13.12.2007, p. 10.”;"

                  (2)

                  L-Anness għandu jiġi sostitwit mill-Anness għal din id-Deċiżjoni.

            Artikolu 2
      Din id-Deċiżjoni għandha tiedħal fis-seħħ mid-data ta’ l-adozzjoni tagħha.
      Artikolu 3
      Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

         Magħmul fil-Lussemburgu, 7 ta’ April 2008.

               Għall-Kunsill

               Il-President

            R. ŽERJAV

         (1)  ĠU L 27, 30.1.2001, p. 7. Id-Deċiżjoni kif emendata bid-Deċiżjoni 2005/395/PESK (ĠU L 132, 26.5.2005, p. 17).

         (2)  ĠU L 327, 13.12.2007, p. 10.

         ANNESS
         TERMINI ta’ REFERENZA U ORGANIZZAZZJONI TAL-PERSUNAL MILITARI ta’ L-UNJONI EWROPEA (EUMS) (*)

         1.   Introduzzjoni
         F'Ħelsinki, l-Istati Membri ta’ l-UE ddeċidew li jistabbilixxu fi ħdan il-Kunsill, korpi militari u politiċi ġodda u permanenti, li jippermettu lill-UE tassumi r-responsabbiltajiet tagħha għall-medda sħiħa ta’ prevenzjoni ta’ konflitti u kompiti ta’ maniġġar ta’ kriżijiet kif definiti fit-TUE. Kif previst fir-rapport ta’ Ħelsinki, l-EUMS, “fl-istrutturi tal-Kunsill jipprovdi kompetenza militari u appoġġ lis-CESDP, inkluża t-tmexxija ta’ operazzjonijiet militari ta’ maniġġar ta’ kriżijiet immexxija mill-UE”.
         Waqt il-laqgħa tiegħu tat-12 u t-13 ta’ Diċembru 2003, il-Kunsill Ewropew laqa' d-dokument intitolat “Difiża Ewropea, konsultazzjoni, ippjanar u operazzjonijiet NATO/UE”. Fis-16 u s-17 ta’ Diċembru 2004 l-Kunsill Ewropew approva l-proposti dettaljati għall-implimentazzjoni ta’ dan id-dokument.
         Fid-19 ta’ Novembru 2007 l-Kunsill laqa' r-rapport mis-Segretarju-Ġenerali/Rappreżentant Għoli (“SĠ/RGħ”) dwar il-kapaċità tal-Persunal Militari ta’ l-UE li jwettaq ippjanar bikri fil-livell strateġiku għal operazzjonijiet immexxijin mill-UE, kif mitlub mill-Kunsill f'Mejju 2007, u approva r-rakkomandazzjonijiet għall-implimentazzjoni, bħala pakkett, ta’ l-erba' miżuri, flimkien ma’ l-azzjonijiet identifikati fil-konsulenza militari.
         Il-Mandat ta’ l-EUMS huwa definit kif ġej:
         2.   Missjoni
         Il-Persunal Militari għandu jipprovdi twissija bikrija, valutazzjoni tas-sitwazzjoni u ppjanar strateġiku għall-missjonijiet u l-kompiti msemmija fl-Artikolu 17(2) tat-TUE, inklużi dawk identifikati fl-Istrateġija Ewropea ta’ Sigurtà.
         Din tinkludi wkoll l-identifikazzjoni tal-forzi nazzjonali u multinazzjonali Ewropej u l-implimentazzjoni ta’ linji ta’ politika u d-deċiżjonijiet kif diretti mill-EUMC.
         3.   Rwol

                     —

                     Hu l-fonti tal-kompetenza militari ta’ l-UE.

                     —

                     Jiżgura l-konnessjoni bejn l-EUMC min-naħa l-waħda u r-riżorsi militari disponibbli għall-UE min-naħa l-oħra, u jipprovdi kompetenza militari lill-korpi ta’ l-UE kif dirett mill-EUMC.

                     —

                     Iwettaq tliet funzjonijiet operattivi priċipali: twissija bikrija, valutazzjoni tas-sitwazzjoni u ppjanar strateġiku.

                     —

                     Iwettaq ippjanar bikri f'dettall suffiċjenti, inter alia, biex jippermetti lill-Istati Membri jivvalutaw il-kontributi ta’ forza potenzjali tagħhom u biex l-EUMS jipprovdi l-kompetenza adegwata tul il-proċess ta’ tfassil tad-deċiżjonijiet.

                     —

                     Jipprovdi kapaċità ta’ twissija bikrija. Jippjana, jivvaluta u jagħmel rakkomandazzjonijiet fir-rigward tal-kunċett tal-maniġġar ta’ kriżijiet u l-istrateġija militari ġenerali u jimplimenta d-deċiżjonijiet u l-gwida ta’ l-EUMC.

                     —

                     Jappoġġa lill-EUMC fir-rigward tal-valutazzjoni tas-sitwazzjoni u l-aspetti militari ta’ l-ippjanar strateġiku (1), fuq il-medda kollha ta’ missjonijiet u kompiti previsti fl-Artikolu 17(2) tat-TUE, inklużi dawk identifikati fl-Istrateġija Ewropea ta’ Sigurtà, għall-każijiet kollha ta’ operazzjonijiet immexxija mill-UE, kemm jekk l-UE tieħu mill-assi u l-kapaċitajiet tan-NATO kif ukoll jekk le.

                     —

                     Jappoġġa (fuq talba tal-SĠ/RGħ jew tal-KPS) lil missjonijiet temporanji għal pajjiżi terzi jew organizzazzjonijiet internazzjonali, sabiex jipprovdi, kif meħtieġ, konsulenza u assistenza dwar aspetti militari tal-prevenzjoni ta’ konflitti, maniġġar ta’ kriżijiet u stabbilizzazzjoni wara l-konflitt.

                     —

                     Jikkontribwixxi għall-proċess ta’ elaborazzjoni, valutazzjoni u reviżjoni tal-miri ta’ kapaċità, b'kont meħud tal-ħtieġa, għal dawk l-Istati Membri kkonċernati, biex tiġi żgurata koerenza mad-DPP tan-NATO u l-PARP tal-PfP skond proċeduri miftiehma.

                     —

                     Jaħdem f'koordinazzjoni mill-qrib ma’ l-Aġenzija tad-Difiża Ewropea.

                     —

                     Ikun responsabbli għall-monitoraġġ, valutazzjoni u rakkomandazzjonijiet dwar it-taħriġ, l-eżerċizzji u l-interoperabbiltà, b'konnessjoni mal-forzi u l-kapaċitajiet li l-Istati Membri jqiegħdu għad-disponibbiltà ta’ l-UE.

                     —

                     Iżomm il-kapaċità biex jirrinforza l-Kwartieri Ġenerali (KĠ) nazzjonali magħżulin biex titmexxa operazzjoni awtonoma ta’ l-UE.

                     —

                     Ikun responsabbli li jiġġenera l-kapaċità li jippjana u jmexxi operazzjoni militari awtonoma ta’ l-UE, u jżomm il-kapaċità fi ħdan l-EUMS biex jiġi stabbilit rapidament ċentru ta’ operazzjonijiet għal operazzjoni speċifika, partikolarment fejn ikun meħtieġ rispons ċivili/militari konġunt u fejn ma jkun identifikat l-ebda KĠ nazzjonali, ladarba deċiżjoni dwar tali operazzjoni tkun ittieħdet mill-Kunsill, fuq parir ta’ l-EUMC.

               4.   Kompiti

                     —

                     Jipprovdi kompetenza militari lis-SĠ/RGħ u lill-korpi ta’ l-UE, taħt it-tmexxija ta’ l-EUMC.

                     —

                     Jagħmel monitoraġġ tal-kriżijiet potenzjali billi jserraħ fuq kapaċitajiet ta’ intelligence nazzjonali u multinazzjonali adegwati.

                     —

                     Jikkollabora maċ-Ċentru tas-Sitwazzjoni Konġunt fil-qasam ta’ l-iskambju ta’ l-informazzjoni skond l-arranġament dwar il-Kapaċità Unika ta’ Analiżi ta’ l-Intelligence.

                     —

                     Iwettaq l-ippjanar militar bil-quddiem fuq il-livell strateġiku.

                     —

                     Iwettaq ippjanar bikri f'dettall suffiċjenti, inter alia, biex jippermetti lill-Istati Membri jivvalutaw il-kontributi ta’ forza potenzjali tagħhom u biex l-EUMS jipprovdi l-kompetenza adegwata flimkien mal-proċess ta’ tfassil tad-deċiżjonijiet.

                     —

                     Jidentifika u jelenka l-forzi nazzjonali u multinazzjonali Ewropej għal operazzjonijiet immexxija mill-UE kkoordinati man-NATO.

                     —

                     Jikkontribwixxi għall-iżvilupp u t-tħejjija (inkluż taħriġ u eżerċizzji) ta’ forzi nazzjonali u multinazzjonali li l-Istati Membri jqiegħdu għad-disponibbiltà ta’ l-UE. Il-modalitajiet tar-relazzjoni man-NATO huma ddefiniti fid-dokumenti rilevanti.

                     —

                     Jorganizza u jikkoordina l-proċeduri ma’ KĠ nazzjonali u multinazzjonali inklużi dawk il-KĠ tan-NATO disponibbli għall-UE, biex tiġi żgurata, safejn possibbli, il-kompatibbilità mal-proċeduri tan-NATO.

                     —

                     Jikkontribwixxi għall-aspetti militari tad-dimensjoni tal-PESD tal-ġlieda kontra t-terroriżmu.

                     —

                     Jikkontribwixxi għall-iżvilupp ta’ kunċetti, duttrina, pjanijiet u proċeduri għall-użu ta’ assi u kapaċitajiet militari għal operazzjonijiet ta’ maniġġar ta’ konsegwenzi ta’ diżastri naturali jew ikkawżati mill-bniedem.

                     —

                     Jipprogramma, jippjana, imexxi u jivvaluta l-aspetti militari tal-proċeduri ta’ maniġġar ta’ kriżijiet ta’ l-UE, inkluż l-eżerċizzju tal-proċeduri UE/NATO.

                     —

                     Jipparteċipa fl-estimu finanzjarju ta’ operazzjonijiet u eżerċizzji.

                     —

                     Jagħmel kollegament mal-KĠ nazzjonali u l-KĠ multinazzjonali tal-forzi multinazzjonali.

                     —

                     Jistabbilixxi relazzjonijiet permanenti man-NATO skond l-“arranġamenti permanenti UE/NATO”.

                     —

                     Jospita Grupp ta’ Kollegament man-NATO fl-EUMS u jżomm Ċellola ta’ l-UE f'SHAPE skond ir-Rapport tal-Presidenza dwar il-PESD adottat mill-Kunsill fit-13 ta’ Diċembru 2004.

                     —

                     Jistabbilixxi relazzjonijiet adatti ma’ korrispondenti identifikati fin-NU kif ukoll organizzazzjonijiet internazzjonali oħrajn, inklużi l-OSKE u l-UA, soġġett għal qbil minn dawn l-organizzazzjonijiet.

                     —

                     Jikkontribwixxi għall-proċess meħtieġ ta’ analiżi mill-esperjenza miksuba.

                     —

                     Iwettaq ippjanar strateġiku ta’ kontinġenza fuq l-inizjattiva tal-SĠ/RGħ jew tal-KPS.

                     —

                     Jikkontribwixxi għall-iżvilupp ta’ korp ta’ duttrina/kunċetti, permezz ta’ l-esperjenza miksuba minn operazzjonijiet u eżerċizzji ċivili/militari.

                     —

                     Jipprepara kunċetti u proċeduri għaċ-Ċentru Operattiv ta’ l-UE u jiżgura d-disponibbilità u l-prontezza tal-persunal, il-faċilitajiet u t-tagħmir taċ-ċentru operattiv għal operazzjonijiet, eżerċizzji u taħriġ.

                     —

                     Iwettaq manutenzjoni, aġġornament u sostituzzjoni tat-tagħmir taċ-Ċentru Operattiv ta’ l-UE u jwettaq manutenzjoni ta’ l-istallazzjonijiet.

               a)   Kompiti addizzjonali f'sitwazzjonijiet ta’ maniġġar ta’ kriżijiet

                     —

                     Jitlob u jipproċessa informazzjoni speċifika mill-organizzazzjonijiet ta’ l-intelligence u informazzjoni rilevanti oħra mis-sorsi kollha disponibbli.

                     —

                     Jappoġġa lill-EUMC fil-kontributi tiegħu għal Gwida dwar Ippjanar Inizjali u Direttivi ta’ Ppjanar tal-KPS.

                     —

                     Jiżviluppa u jipprijoritizza l-għażliet strateġiċi militari bħala l-bażi għall-konsulenza militari mogħtija mill-EUMC lill-KPS permezz ta':

                                 —

                                 id-definizzjoni ta’ għażliet inizjali wesgħin;

                                 —

                                 l-użu, kif adatt, ta’ l-appoġġ għall-ippjanar minn sorsi esterni li janalizzaw u jiżviluppaw iktar dawn l-għażliet f'iktar dettall;

                                 —

                                 il-valutazzjoni tar-riżultati ta’ din il-ħidma iktar dettaljata u l-ikkummissjonar ta’ ħidma oħra li tista’ tkun meħtieġa;

                                 —

                                 il-preżentazzjoni ta’ stima ġenerali, b'indikazzjoni tal-prijoritajiet u r-rakkomadazzjonijiet kif meħtieġ, lill-EUMC;

                     —

                     Jidentifika f'koordinazzjoni ma’ persunal ta’ ppjanar nazzjonali u, skond il-ħtieġa, in-NATO, il-forzi li jistgħu jipparteċipaw f'operazzjonijiet possibbli mmexxija mill-UE.

                     —

                     Jassisti lill-kmandant ta’ l-operazzjoni fi skambji tekniċi ma’ pajjiżi terzi li joffru kontributi militari lil operazzjoni mmexxija mill-UE, u fit-tħejjija tal-konferenza tal-ġenerazzjoni ta’ forza.

                     —

                     Ikompli jagħmel monitoraġġ ta’ sitwazzjonijiet ta’ kriżi.

                     —

                     Fuq talba mid-DG E lid-DGEUMS, jipprovdi assistenza għall-ippjanar strateġiku politiku-militari ta’ rispons għal kriżijiet imwettaq taħt ir-responsabbiltà tad-DG E (tħejjija ta’ CMC, azzjoni konġunta…).

                     —

                     Fuq talba mid-DG E lid-DGEUMS, jipprovdi assistenza għall-ippjanar ta’ rispons għal kriżijiet fil-livell strateġiku (Missjonijiet ta’ Sejbien tal-Fatti, CMC) imwettaq taħt ir-responsabbiltà tad-DGE.

                     —

                     Jikkontribwixxi għall-ippjanar strateġiku ta’ rispons għal kriżi għal operazzjonijiet ċivili/militari konġunti permezz ta’ l-iżvilupp ta’ għażliet strateġiċi kif previsti fi proċeduri ta’ maniġġar ta’ kriżijiet. Dan l-ippjanar jaqa' taħt ir-responsabbiltà diretta tal-DGEUMS u d-DCPCC u l-awtorità ġenerali tas-SĠ/RGħ.

                     —

                     Fuq talba mid-DCPCC lid-DGEUMS, jipprovdi assistenza għall-ippjanar ta’ rispons għal kriżijiet fil-livell strateġiku u operattiv għal missjonijiet ċivili imwettqa taħt ir-responsabbiltà tad-DCPCC.

               b)   Kompiti addizzjonali matul l-operazzjonijiet

                     —

                     L-EUMS jipprovdi, permezz tal-“Kapaċità ta’ Għassa”, kapaċità ta’ 24 siegħa kuljum, sebat'ijiem fil-ġimgħa, ta’ monitoraġġ fuq il-missjonijiet u l-operazzjonijiet kollha tal-PESD biex jiżgura l-passaġġ ta’ informazzjoni speċifika għal operazzjoni b'mod sistematiku.

                     —

                     L-EUMS, li jaġixxi taħt id-direzzjoni tal-EUMC, jagħmel monitoraġġ kontinwu ta’ l-aspetti militari kollha ta’ l-operazzjonijiet. Hu jwettaq analiżi strateġika f'kollegament mal-kmandant ta’ l-operazzjoni magħżul biex jappoġġa lill-EUMC fir-rwol konsultattiv tiegħu lill-KPS responsabbli mit-tmexxija strateġika.

                     —

                     Fid-dawl ta’ żviluppi politiċi u operattivi, huwa jipprovdi lill-EUMC għażliet ġodda bħala bażi għall-konsulenza militari ta’ l-EUMC lill-KPS.

                     —

                     Jikkontribwixxi għan-nukleu ewlieni rinforzat, u għal tkabbir ulterjuri, kif meħtieġ, taċ-Ċentru Operattiv ta’ l-UE.

                     —

                     Jipprovdi n-nukleu ċentrali permanenti taċ-Ċentru Operattiv ta’ l-UE.

                     —

                     Jassisti fil-koordinazzjoni ta’ operazzjonijiet ċivili. Tali operazzjonijiet huma ppjanati u mwettqa taħt l-awtorità tad-DCPCC. Jassisti fl-ippjanar, l-appoġġ (inkluż l-użu possibbli ta’ mezzi militari) u t-twettiq ta’ operazzjonijiet ċivili (il-livell strateġiku jibqa' mad-DGE IX).

               5.   Organizzazzjoni

                     —

                     L-EUMS jaħdem taħt id-direzzjoni militari ta’ l-EUMC, li lilu jirrapporta.

                     —

                     Hu dipartiment tas-Segretarjat tal-Kunsill marbut direttament mas-SĠ/RGħ u jaħdem f'kooperazzjoni mill-qrib ma’ dipartimenti oħrajn tas-Segretarjat Ġenerali tal-Kunsill.

                     —

                     Hu mmexxi mid-DGEUMS, ġeneral bi 3-stilel.

                     —

                     Huwa magħmul minn persunal sekondat mill-Istati Membri li jaġixxi f'kapaċità internazzjonali, skond ir-regoli applikabbli għall-esperti nazzjonali u l-persunal militari sekondat lis-Segretarjat Ġenerali tal-Kunsill, kif ukoll minn uffiċjali mis-Segretarjat Ġenerali tal-Kunsill u l-uffiċjali ssekondati mill-Kummissjoni. Bil-għan li jitjieb il-proċess ta’ l-għażla ta’ l-EUMS, l-Istati Membri huma mħeġġa jippreżentaw iktar minn kandidat wieħed għal kull post li ssir applikazzjoni għalih.

                     —

                     Sabiex ikun jista’ jlaħħaq mal-firxa kollha ta’ missjonijiet u kompiti, l-EUMS hu organizzat kif stabbilit fl-Appendiċi “A”.

                     —

                     F'sitwazzjonijiet jew eżerċizzji ta’ maniġġar ta’ kriżijiet, l-EUMS jista’ tistabbilixxi Skwadri ta’ Ppjanar u Amministrazzjoni, li jibnu fuq il-kompetenza, il-persunal u l-infrastruttura tiegħu. Barra minn dan, huwa jista', jekk meħtieġ, jitlob permezz ta’ l-EUMC persunal għal żieda temporanja mill-Istati Membri ta’ l-UE.

                     —

                     L-EUMC jipprovdi gwida permezz tad-DGEUMS, dwar l-attivitajiet militari mwettqa mill-EUMS fil-qafas ta’ maniġġar ċivili ta’ kriżijiet. Kontributi mill-EUMS għall-aspetti ċivili tal-maniġġar ta’ kriżijiet jibqgħu taħt ir-responsabbiltà funzjonali tad-DGE IX għall-attivitajiet kollha (ippjanar, Missjonijiet ta’ Sejbien tal-Fatti eċċ.) sa, u inkluż, l-iżvilupp tas-CMC u, fejn adatt, CSO/PSOs. Ladarba tittieħed deċiżjoni biex titnieda missjoni, dawn il-kontributi jaqgħu taħt ir-responsabbiltà funzjonali tad-DCPCC. Rappurtar dwar dawn l-attivitajiet lis-CIVCOM isir skond proċeduri stabbiliti dwar l-aspetti ċivili ta’ maniġġar ta’ kriżijiet.

               6.   Relazzjonijiet ma’ pajjiżi terzi
         Ir-relazzjonijiet bejn l-EUMS, u l-membri Ewropej tan-NATO li mhumiex fl-UE, Stati terzi oħrajn, u l-kandidati għall-adeżjoni fl-UE huma definiti fid-dokumenti rilevanti dwar ir-relazzjonijiet ta’ l-UE ma’ pajjiżi terzi.

            (*)  Għat-taqsir tal-kliem f'kull parti ta’ dan id-dokument, ara Appendiċi B.

            (1)  Definizzjonijiet:

                     Ippjanar strateġiku: Attivitajiet ta’ ppjanar li jibdew hekk kif tkun idenitifikata kriżi, jew kif titfaċċa kriżi u jintemmu meta l-awtoritajiet politiċi ta’ l-UE japprovaw għażla strateġika militari jew sett ta’ għażliet strateġiċi militari. Il-proċess strateġiku jinkludi valutazzjoni tas-sitwazzjoni militari, definizzjoni ta’ qafas tal-POL/MIL u żvilupp ta’ l-għażliet strateġiċi militari.

                     Għażla Strateġika Militari: azzjoni militari possibbli maħsuba sabiex tikseb l-għanijiet tal-POL/MIL kif elenkati fil-qafas tal-POL/MIL. Għażla strateġika militari tiddeskrivi b'mod ġenerali s-soluzzjoni militari, ir-riżorsa meħtieġa u l-limitazzjonijiet u r-rakkomandazzjonijiet dwar l-għażla tal-Kmandant ta’ l-Operazzjonijiet u l-KĠO.

            Appendiċi A
            ORGANIZZAZZJONI ĠENERALI TA' L-EUMS

            Appendiċi B
            ABBREVJAZZJONIJIET
            A
            ADMIN Fergħa ta' l-Amministrazzjoni
            AU Unjoni Afrikana
            C
            CESDP Politika Ewropea ta' Sigurtà u ta' Difiża Komuni
            CEUMC President tal-Kumitat Militari ta' l-Unjoni Ewropea
            CPCC Kapaċità Ċivili ta' Ppjanar u Tmexxija
            CIS Taqsima tas-Sistemi ta' Komunikazzjoni u Informazzjoni
            CIS POL/REQ Politika u Ħtiġiet ta' Sistemi ta' Komunikazzjoni u Informatika
            CIV/MIL CELL Ċellola Ċivili/Militari
            CIV/MIL STRAT PLAN Fergħa ta' l-Ippjanar Strateġiku taċ-Ċellola Ċivili/Militari
            CIVCOM Kumitat għall-Aspetti Ċivili tal-Maniġġar ta' Kriżijiet
            CMC Kunċett ta' Maniġġar ta' Kriżijiet
            CMC SPT Appoġġ lill-President tal-Kumitat Militari ta' l-Unjoni Ewropea
            COMMS & IS Direttorat tas-Sistemi ta' Komunikazzjoni u Informazzjoni
            CONOPS Kunċett ta' Operazzjonijiet
            CRISIS RESP/CURRENT OPS Fergħa ta' Rispons għall-Kriżijiet u Operazzjonijiet Attwali
            CSO Għażla Strateġika Militari
            D
            DDG Viċi Direttur Ġenerali
            DGEUMS Direttur Ġenerali tal-Persunal Militari ta' l-Unjoni Ewropea
            DCPCC Direttur tal-Kapaċità Ċivili ta' Ppjanar u Tmexxija
            DPP Proċess ta' Ppjanar ta' Difiża
            E
            ESDP Politika Ewropea ta' Sigurtà u Difiża
            EUMC Kumitat Militari ta' l-Unjoni Ewropea
            EUMS Persunal Militari ta' l-Unjoni Ewropea
            EU CELL (SHAPE) Ċellola ta' l-Unjoni Ewropea f'SHAPE
            EX/TRN/ANL Fergħa ta' Analiżi ta' l-Eżerċizzji u t-Taħriġ
            I
            INT POLICY Fergħa ta' Politika dwar l-Intelligence
            INT PRODUCTION Fergħa ta' Produzzjoni dwar l-Intelligence
            INT REQ Rekwiżit ta' l-Intelligence
            IT SUPPORT Fergħa ta' Appoġġ għat-Teknoloġija ta' l-Informatika
            K
            KĠO Kwartieri Ġenerali ta' l-Operazzjonijiet
            KPS Kumitat Politiku u ta' Sigurtà
            L
            LEGAL Konsulent Legali
            LOG POLICY Fergħa ta' Politika dwar il-Loġistika
            M
            MAP Fergħa ta' l-Ippjanar u l-Valutazzjoni Militari
            O
            OCPS Persunal Permanenti taċ-Ċentru ta' l-Operazzjonijiet
            OHQ (ara KĠO)
            OP CENTRE PERM STAFF Persunal Permanenti taċ-Ċentru ta' l-Operazzjonijiet
            OLPAN Pjan ta' l-Operazzjonijiet
            OPSCEN Ċentru ta' l-Operazzjonijiet
            OSCE (ara OSKE)
            OSKE Organizzazzjoni għas-Sigurtà u l-Kooperazzjoni fl-Ewropa
            P
            PARP Proċess ta' Ppjanar u Reviżjoni
            PfP Sħubija għall-Paċi
            POL Fergħa tal-Politika
            PSC (ara KPS)
            PSO Għażla Strateġika Militari
            T
            TUE Trattat dwar l-Unjoni Ewropea